எவ்விடத்தும் தீங்கில்லை; நகர்க்காப் பாளர் எங்கெங்கும் வாள்பிடித்து நின்றி ருந்தார். கவ்விற்று மாலைஇருள்! வேலன் தன்னைக் காண்போமோ எனப்பலரும் ஐயுற் றார்கள்! இவ்வளவில் வேலனையும் கொன்றி ருப்பார் என்றுபலர் எண்ணியுளம் ஏங்கு வார்கள்!  நரிவாழ்வு  வேரோடு சாய்ந்த பின்னும் நாட்டினிலே அன்னத்தின் நலத்தைப் போக்க இருப்பவர்தாம்  யாரென்று கேட்பார் சில்லோர்! இளவரசி அன்னத்தை அடைவ தற்கோ எழிற்பேழை வேண்டும்! அதை வேலன் பெற்றான்; பெற்றான்பால் பெறுவதற்கு முயலு கின்றார்! ஒருபொருளிற் பற்றுடையார் அறத்தால் கொள்வார்; ஒருசிலர்தீ  நெறிச்செல்வார் என்றார் சில்லோர்!  குடிசையிலே நல்லாத்தா மயக்கத்தாலே குற்றுயிராய்ப் புரண்டபடி கிடந்தாள்! போழ்து